text: De bliver hos Esbjerg Energy
  22 maj 2016 kl. 06.49
  Lasse Bang og Jeppe Vinther bliver hos Esbjerg Energy, der netop har fornyet aftalen med de to spillere.
  De danske mestre i ishockey, Esbjerg Energy har fornyet aftalen med to af sine spillere. Det skriver klubben i en pressemeddelelse til TV SYD.
  Den ene spiller er den 23-årige centerspiller Lasse Bang, der har levet hele sit liv i Esbjerg. Og han har altså ingen planer om at rykke andre steder hen foreløbig.
  - Det her, er den letteste beslutning, jeg har truffet i lang tid, siger Lasse Bang om aftalen med Esbjerg Energy.
  Udover at Lasse Bang nu kan blive i Esbjerg blandt venner og familie, så glæder han sig til klubben i den kommende sæson skal spille i Champions Hockey League. - Det bliver en stor oplevelse, siger Lasse Bang.
  Den anden spiller, der kan se frem til endnu en sæson som forsvarende dansk ishockey mester,  er den 19-årige back Jeppe Vinther, der startede sin karriere i Frederikshavn White Hawks i sæsonen 2012/2013. Han kom til Esbjerg Energy i 2015, og han bliver altså hængende lidt endnu.
  - Jeg er rigtig, rigtig glad for at være i Esbjerg, siger han. - Også udenfor isen går det godt med bl. a. skolen, så det er perfekt for mig at være i Esbjerg næste sæson.
  At han samtidig har været med til at vinde et mesterskab, gør oplevelsen i Esbjerg endnu bedre.
   - Mange spiller i mange år uden at vinde et mesterskab, så den oplevelse vil aldrig blive glemt, siger Jeppe Vinther.
  